Oom slaan 7-jarige glo doodDie ouma het die seuntjie glo vergeefs probeer beskerm. (Argieffoto) ŉ Ouma van Limpopo het haar kleinseun vergeefs probeer beskerm toe sy oom hom Dinsdagaand na bewering met ŉ breekyster aangeval het. Volgens die departement van maatskaplike ontwikkeling het die sewejarige Donald Mamolele se oom hom glo doodgeslaan in wat vermoedelik ŉ voorval van gesinsgeweld is. Die voorval het in die Mandela-nedersetting in Namakgale, in die omgewing van Phalaborwa, plaasgevind. Die ouma is ook beseer terwyl sy die seuntjie tydens die aanval probeer beskerm het. In nog ŉ voorval is ŉ 13-jarige meisie van die Joppie-nedersetting, naby Tzaneen, volgens die departement Sondagaand verkrag en doodgekap. Die LUR vir maatskaplike ontwikkeling in die provinsie, Nkakareng Rakgoale, sê die wreedheid teenoor kinders moet gestuit word. “Dié neiging wat ons in hierdie deel van die provinsie sien, moet stopgesit word. Dit is barbaarse dade wat kinders van die regte stroop wat ons as regering juis probeer beskerm,” sê Rakgoale. “Dit kan nie wees dat ons elke week berigte ontvang oor hierdie sinlose moorde nie. Die situasie is uiters kommerwekkend en dit lyk nie of ons die stryd teen geslagsgeweld en vrouemoord wen nie. “Ons het ŉ span maatskaplike werkers na Namakgale gestuur om sielkundig-maatskaplike berading aan die familie van die slagoffers te bied.”